寄贈長安宋澥逸人十韻
作者：魏野
朝代：宋

paragraphs: 家盛翻嘉遁，誰同物外情。
徵君爲密友，內翰是難兄。
靜論儒宗服，狂歌俠少驚。
道裝輕紫綬，酒旆勝紅旌。
將相慵趨謁，漁樵喜送迎。
門開紫閣色，歌枕漕河聲。
野鶴聽調瑟，沙鷗看濯纓。
煙霞連杜曲，桑柘接昆明。
丹訣皆親寫，芝田忽自耕。
終須盡室去，相並掩柴荆。